Ympäristöministeriö

Kirjaamo

Ympäristöministeriön lausuntopyyntö 7.9.2017, dnro YM16/400/2017

ALUEHALLINTOVIRASTOJEN YMPÄRISTÖLUPAVASTUUALUEIDEN LAUSUNTO LUONNOKSESTA VALTIONEUVOSTON ASETUKSEKSI POLTTOAINETEHOLTAAN ALLE 50 MEGAWATIN ENERGIANTUOTANTOYKSIKÖIDEN YMPÄRISTÖNSUOJELUVAATIMUKSISTA

Ympäristöministeriö pyytää lausuntoa luonnoksesta valtioneuvoston asetukseksi polttoaineteholtaan alle 50 megawatin energiantuotantoyksiköiden ympäristönsuojeluvaatimuksista. Muutoksilla pannaan kansallisesti täytäntöön muut kuin lakitason sääntelyä edellyttävät keskisuuria polttolaitoksia koskevan direktiivin (EU) 2015/2193 velvoitteet. Asetuksen sääntelyllä pannaan toimeen suurin osa direktiivin yksityiskohtaisista velvoitteista, kuten esimerkiksi kaikki päästöraja-arvot. Tämän toteuttamiseksi nykyinen valtioneuvoston asetus (750/2013) korvataan kokonaan uudella asetuksella.

**Lausunto**

Aluehallintovirastojen ympäristöluvat – vastuualueet esittävät asetusluonnosta koskevana lausuntonaan seuraavaa:

**1 § Soveltamisala**

Asetuksen soveltamisala on rajattu 1 §:n 4 momentissa. Momentin kohdan 18) mukaan asetusta ei sovelleta energiantuotantoyksiköihin liittyvään tutkimukseen, kehittämiseen ja testaukseen. Kohdan 19) mukaan asetusta ei sovelleta ympäristönsuojelulain 31 §:ssä tarkoitettuun koeluonteiseen lyhytaikaiseen toimintaan. Asetuksen perustelujen mukaan kohta 18) näyttäisi kattavan myös kohdan 19) mukaiset koelaitokset. Päällekkäisen säätelyn välttämiseksi ko. kohdat tulisi yhdistää.

**5 § Päästöraja-arvot ja ilmaan johdettaville päästöille ja liite 1B**

Ehdotuksen mukaan (5 § 3. mom) 2 §:ssä tarkoitettujen pienten olemassa olevien energiantuotantoyksiköiden sekä olemassa olevien polttoaineteholtaan 5 megawatin energiantuotantoyksiköiden päästöt ilmaan eivät saa ylittää liitteen 1 B mukaisia päästöraja-arvoja 31.12.2029 saakka.

Liitteessä 1B viitataan tältä osin olemassa oleviin vähintään 1 mutta enintään 5 megawatin energiantuotantoyksiköihin. Selvyyden vuoksi viitauksen tulisi koskea, kuten asetustekstissä, 2 §:n 7) kohdan mukaisia pieniä olemassa olevia energiantuotantoyksiköitä. Lisäksi viittaus tasan 5 megawatin energiantuotantoyksikköön puuttuu kokonaan.

Ehdotuksen mukaan (5 § 4 mom.) monipolttoaineyksiköiden päästöraja-arvot määritetään liitteen 1A osan 3 mukaisesti. Asetustekstin rakenteen ja selvyyden vuoksi kohtaa voisi muotoilla niin, että päästöraja-arvojen laskusääntö koskee sekä uusia että olemassa olevia yksiköitä.

**14 § Jätehuolto**

Ehdotuksen (14 § 4- kohta) mukaan tuhkat voidaan siilojen lisäksi varastoida muissa vastaavissa tiloissa, joilla estetään tuhkan pölyäminen tai muu leviäminen ympäristöön. Samalla ehdotetaan kumottavaksi erillinen säännös siitä, että muulla kuin suljetulla varastoinnilla tulisi olla ympäristölupaviranomaisen hyväksyntä. Jatkossa arvion tuhkan varastoinnin asianmukaisuudesta voisi tehdä myös valvontaviranomainen. Se, missä määrin valvontaviranomainen voi rekisteröintimenettelyssä ennakkoon puuttua tuhkan muuhun kuin suljettuun varastointiin, jää epäselväksi.

**21 § Avoimessa tietoverkossa julkaistavat tiedot**

Kohdassa säädetään ympäristönsuojelulaissa tarkoitetun rekisterin tietojen julkaisemista avoimessa tietoverkossa. Säännöksestä tulisi käydä ilmi, että tietojen julkaisemisesta vastaa toimivaltainen viranomainen.

1. **§ Voimaantulo- ja siirtymäsäännökset**

Ehdotuksen (22 § 5 mom.) mukaan kumottavan asetuksen voimassa ollessa vireille tulleen asian käsittelyyn sovelletaan tätä asetusta jo heti sen voimaantulopäivästä. Vireille tullutta asiaa koskevat lausunnot ja muistutukset on tällöin mahdollisesti annettu vanhojen säännösten perusteella. Tämä voi heikentää asianosaisten oikeusturvaa, mitä ei ole otettu huomioon asetuksen vaikutusarvioinnissa.

**Liite 1A**

Liitteen taulukoissa on määritelty olemassa olevien ja uusien energiantuotantoyksiköiden päästöraja-arvot. Selvyyden vuoksi päästöraja-arvoyksikkö tulisi käydä ilmi taulukoista kunkin päästökomponentin kohdalla, kuten kumottavassakin asetuksessa. Taulukoiden alaviitteessä on määritelty erikseen kiinteä biomassa. Vastaavaa alaviitemäärittelyä tulisi harkita myös muiden kiinteiden polttoaineiden, paitsi turpeen ja hiilen kohdalla.

**Liite 3**

Liitteen 3 kohdassa 1.2. ”Määräaikaismittaukset energiantuotantoyksikössä, jotka noudattavat liitteen 1B päästöraja-arvoja” 2. kappaleessa määrätään vähintään yhden ja enintään viiden megawatin sekä enintään 500 käyttötunnin energiantuotantoyksiköiden päästömittauksista. Saman kohdan 3. kappaleessa määrätään yli viiden megawatin energiantuotantoyksikön ensimmäisestä päästömittauksesta ja sen jälkeisistä määräaikaismittauksista.

Tekstistä ei käy ilmi mitä epäpuhtauksia savukaasuista mitataan, kun kyse on 2. kappaleessa määritellyistä energiantuotantoyksiköistä tai 3. kappaleessa määritellystä yli viiden megawatin energiantuotantoyksikön ensimmäisestä mittauksesta. Taulukko 2. viittaa yli viiden megawatin energiantuotantoyksikön määräaikaismittauksiin.

Muilta osin aluehallintovirastoilla ei ole huomautettavaa asetusluonnoksesta.

Aluehallintovirastojen ympäristölupavastuualueiden johtajat

Raija Aaltonen Tarja Savea-Nukala Erkki Kantola Vesa Toivola